
A JÖVEDELEMADÓZÁSI FORMÁK KÖZÖTTI VÁLASZTÁS HATÁSA A KIS- ÉS KÖZÉPVÁLLALATI SZEKTORBAN MŰKÖDŐ VÁLLALKOZÁSOKRA

A dolgozatom a jövedelemadózási formák közötti választás hatásának a vizsgálatát tűzte ki céljául a KKV szektorban működő vállalatokra nézve. Az elemzés hozzájárul a KKV-k adózási döntéseinek mélyebb megértéséhez, bemutatja sajátos problémáikat és megoldást kínál a szektor helyzetének javítására. A kutatás során az egyéni és társas vállalkozások által választható adózási formák jogszabályi hátterét, a rendelkezésre álló lehetőségeket, illetve az őket terhelő adó- és járulékfizetési kötelezettségeket is részletesen ismertetem.

A dolgozat középpontjában mintavállalkozások állnak, amelyeken keresztül megtapasztalhatja az Olvasó, hogy az egyes jövedelemadózási formák választása mekkora eltérésekkel járhat fizetendő adó- és járulékkötelezettség szempontjából. Öt mintavállalkozás különböző adózási formáját hasonlítottam össze és tártam fel a közöttük lévő különbségeket, amelyek alapján megállapítottam, hogy a vállalkozás sajátosságai alapján melyik adózási forma a legkedvezőbb a számára.
A kutatást az elméleti háttéren kívül gyakorlati tapasztalatokkal is alátámasztottam, melynek keretein belül interjút készítettem négy különböző irodában dolgozó könyvelővel. Az ő tapasztalataik alapján feltártam a szektort értintő problémákat, korlátokat és megoldási javaslatokat fogalmaztam meg az adózási forma választásának az elősegítésére.

Az elemzés során arra a következtetésre jutottam, hogy a jövedelemadózási formák közötti választásnak rendkívül nagy hatása van a vállalkozások működésének szempontjából. A választáshoz azonban elengedhetetlen, hogy a vállalkozás vezetői tisztában legyenek a cégük működésével, különben a rendelkezésre álló lehetőségek közül nem tudnak megfelelő döntést hozni. Kutatásommal szeretnék iránymutatásként szolgálni azon vállalkozások számára, akik még nem biztosak a döntésükben.



